Diari Oficial de la Generalitat Valenciana


Sumari del DOGV 6263, del 10-05-2010 (2010/4926)

RESOLUCIÓ de 28 d'abril de 2010, de la secretària general de la Universitat de València, per la qual es delega en els secretaris dels departaments la competència de custodiar la documentació presentada pels participants en els concursos per a proveir places de personal docent i investigador de la Universitat de València.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6263

Data del DOGV
:   10-05-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/4926


Data del document
:   28-04-2010

Organisme emissor
:   Universitat de València

Tipus de document
:   Resolució

RESOLUCIÓ de 28 d'abril de 2010, de la secretària general de la Universitat de València, per la qual es delega en els secretaris dels departaments la competència de custodiar la documentació presentada pels participants en els concursos per a proveir places de personal docent i investigador de la Universitat de València. [2010/4926]  
L'article 106 dels Estatuts de la Universitat de València, aprovats pel Decret del Consell de la Generalitat Valenciana de 30 de juliol de 2004, atribueix al secretari o secretària general, entre altres, la competència de custodiar la documentació universitària.  
El Reglament de Selecció del Personal Docent i Investigador de la Universitat de València regula els procediments de selecció de funcionaris dels cossos docents universitaris i del professorat contractat, als quals fa referència l'article 47 de la Llei Orgànica 6/2001, de 21 de desembre, d'Universitats.  
L'esmentat reglament estableix que els interessats que desitgen participar en els concursos d'accés presentaran la documentació següent:  
- En tots els concursos d'accés: documentació acreditativa dels requisits exigits per a participar.  
- En l'acte de presentació del procés de selecció de places de personal funcionari: 5 exemplars (7 en el cas de concursos d'accés de places vinculades amb institucions sanitàries concertades) del seu historial acadèmic, docent, investigador i de gestió, 1 exemplar de les publicacions i documents acreditatius dels mèrits i 5 exemplars del projecte docent (guia docent i justificació i incardinació de l'assignatura dins del pla d'estudis).  
- En l'acte de presentació del procés de selecció de places de personal contractat doctor i col·laborador: 6 còpies del programa que els candidats proposen desenvolupar i aquells documents que acrediten els mèrits al·legats.  
A fi d'agilitzar la devolució als interessats de l'esmentada documentació, normalment molt voluminosa, i per a evitar el trastorn que representa el seu trasllat des del centre o lloc on actuen les comissions de selecció fins als serveis centrals de la Universitat perquè siga custodiada per la Secretaria General, i d'acord amb l'article 13 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, la Secretaria General resol:  
Delegar la custòdia de la documentació presentada pels candidats a les respectives comissions, en els secretaris dels departaments on estiguen adscrites les places de personal docent i investigador convocades per la Universitat de València.  
Les resolucions que es dicten en virtut de l'esmentada delegació indicaran expressament aquesta circumstància i es consideraran dictades per l'òrgan delegatori. Les dites resolucions no esgotaran la via administrativa i es podran recórrer davant el rector de la Universitat de València en els termes indicats per la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
No es podrà delegar en cap cas la competència ja delegada en aquesta resolució.  
D'acord amb l'article 13 de la Règim Jurídic de les Administracions Públiques i del Procediment Administratiu Comú, aquesta resolució es publicarà en el Diari Oficial de la Comunitat Valenciana i tindrà efectes a partir de l'endemà de la seua publicació.  
València, 28 d'abril de 2010.- La secretària general: María José Añón Roig.